Kunwi a yilmeẓyen tecfam i wussan n temẓi tferḥem mi terram asmekti-nwen ɣer deffir , ur awen d-yeεjib ara lḥal mi yekfa. Mayella nekkini cfiɣ-as-d am urgaz ilelli mi ara ad yesmekti leḥyuḍ n lḥebs-is d utqal n tcekkilin-is. Kunwi tessawalem negh teqqarem i yiseggasen i d-yettasen ger tacawrart d temẓi d tallit igerzen, tettafeg sufella n iqerray n lehmum am tzizwit sufella n ubalma , tleḥḥu sufella n wurtiyen, ma d nekkini ur zmireɣ ara ad semmiɣ i tudert-iw n temẓi siwa lqarḥ win ur yettwanṭaqen ara, tezdeɣ deg ul-iw am uẓayaḍ ma d-ihub, ur teffiɣ ara armi d asmi iyi-tekcem tayri, teldi tiwwura-is tnewwer tiɣemmar-is, tayri terra iles-iw d asusam syen hedreɣ-d dɣa gezmen yirgal n wallen-iw ttruɣ-d, teldi tgers-iw ukiɣ-d rriɣ-d nnehta.